A szenvedésnél többet
Mikor az átkok átka zúg
Milyen hazug
A szenvedés
S a szenvedés milyen kevés.

Óh többre és sokabbra vár,
Mint a Halál,
Öreg hívünk: -
Sokabbra vár beteg szivünk.

Mert most a Szó olyan legyen,
Mint a Hegyen
Krisztus Szava,
Évezredek hője, hava.

Ki jót beszél, Krisztust beszél,
Szörnyü a szél
S vitorla nincs:
Krisztus kell, ajtó és kilincs.

S Halálnál többet adjatok
Égi Nagyok: -
Mert szenvedés,
A szenvedés bután kevés.

 
Versek